Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 820/14/7701	Bardejov, 22.5.2015
EEČ : 2-54-85-2015

U Z N E S E N I E

Trestná vec:	obvinený XXXXX 
Zločin:	Sexuálne zneužívanie podľa § 201 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bardejov
Podľa § 215 odsek 1 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
od mesiaca máj 2014 do mesiaca september 2014 v Bardejove  v byte obytného bloku XXXXX a XXXXX najmenej v piatich prípadoch vykonal súlož s mal. XXXXX, nar. XXXXX aj napriek tomu, že mal vedomosť o tom, že ešte nedovŕšila 15-násty rok svojho veku,

lebo  je nepochybné, že skutok nespáchal obvinený

Odôvodnenie:
Uznesením vyšetrovateľa Okresného riaditeľstva PZ, Odboru kriminálnej polície XXXXX zo dňa 21.11.2014 sp. zn. ČVS:ORP-XXXXX bolo začaté trestné stíhanie a vznesené obvinenie XXXXX pre zločin sexuálneho zneužívania podľa § 201 ods. 1 Trestného zákona pre skutok, ktorý je uvedený vo výrokovej časti tohto uznesenia.

	Vykonaným dokazovaním, výsluchom obvineného XXXXX, výsluchom svedkov a listinnými dôkazmi bolo preukázané, že skutok, pre ktorý bolo začaté trestné stíhanie a vznesené obvinenie XXXXX nespáchal obvinený XXXXX.

	XXXXX využil svoje zákonné právo a k veci odoprel vypovedať. 

	Mal. svedkyňa XXXXX pri výsluchu  pred vyšetrovateľkou neuviedla s kým mala pohlavný styk. K záznamu, ktorý bol spísaný na polícii dňa 01.10.2014 teda takmer dva mesiace pred tým než bolo začaté trestné stíhanie vypovedala, že pred matkou vypovedať nechcela a preto matku policajti poslali preč.  Vypovedala, že to čo je uvedené v zázname nie je pravda.

	XXXXX XXXXXypovedal, že o tom, že jeho dcéra mala mať pohlavný styk s XXXXX sa dozvedel až keď to začala vyšetrovať polícia. Keď sa dcéry pýtal, či je to pravda povedala mu, že s XXXXX pohlavný styk nemala. K osobe XXXXX uviedol, že sa sním pozná a myslí si, že by nebol schopný niečo také urobiť.

	Svedkyňa XXXXX matka poškodenej vypovedala, že o tom, že jej dcéra mala mať pohlavný styk s XXXXX sa dozvedela až keď to začala vyšetrovať polícia. Keď sa dcéry pýtala, či je to pravda povedala jej, že s XXXXX pohlavný styk nemala, ale mala pohlavný styk s nejakým kolotočiarom. Svedkyňa tiež vypovedala, že XXXXX k ním do bytu nechodil a dcéru nikdy nestretla spolu s XXXXX.

	Podľa lekárskej správy z gynekologického oddelenia  zo dňa 16.09.2014 mala mal. poškodená panenskú blanu perforovanú pričom sa jedná o perforáciu staršieho dátumu. 

	Vykonaným znaleckým dokazovaním z odboru klinickej psychológie detí znalec zistil, že celkové rozumové výkony mal. poškodenej sú v pásme podpriemeru. Je tzv. zmyselným zážitkovým typom neschopná vzdať sa príjemných zážitkov, v sociálnych vzťahoch neistá, naivná a ľahko ovplyvniteľná inými osobami. Znalec nezistil sklon k nadmernej fantázii, vymýšľaniu či konfabuláciám. 

Podľa § 215 ods. 1 písm. c/ Trestného poriadku prokurátor zastaví trestné stíhanie ak je nepochybné, že skutok nespáchal obvinený.

V danom prípade bolo preukázané, že skutok pre ktorý bolo začaté trestné stíhanie a  vznesené obvinenie XXXXX nespáchal obvinený. Žiadny z vykonaných dôkazov nepreukázal vinu obv. XXXXX. Na záznam polície zo dňa 01.10.2014 nebolo možné prihliadnuť nakoľko je procesne nepoužiteľný nakoľko bol vykonaný takmer dva mesiace pred vydaním uznesenia o začatí trestného stíhania. Z lekárskej správy však jednoznačne vyplýva, že skutok sa stal a že skutok je trestným činom. Z uvedených dôvodov bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Juraj Jevčák
prokurátor